Kennedy-klanen (miniserie)

***Kennedy-klanen*** (originaltittel: *The Kennedys*) er en canadisk-amerikansk miniserie fra 2011, basert på livet til familien Kennedy. I hovedrollene spiller blant annet Greg Kinnear, Katie Holmes, Barry Pepper og Tom Wilkinson. Serien er regissert av Jon Cassar. Den ble produsert for History Channel, men etter en debatt om seriens historiske korrekthet, trakk TV-kanalen seg fra prosjektet i USA. Serien hadde premiere i april 2011 på ReelzChannel og på History Television i Canada.

## Medvirkende
* Greg Kinnear som John F. Kennedy
* Katie Holmes som Jacqueline Kennedy
* Barry Pepper som Robert F. Kennedy
* Tom Wilkinson som Joseph P. Kennedy sr.
* Chris Diamantopoulos som Frank Sinatra
* Charlotte Sullivan som Marilyn Monroe
* Diana Hardcastle som Rose Kennedy
* Kristin Booth som Ethel Kennedy
* Serge Houde som Sam Giancana
* Enrico Colantoni som J. Edgar Hoover
* Don Allison som Lyndon B. Johnson
* Rothaford Gray som Abraham Bolden
* Gabriel Hogan som Joseph P. Kennedy jr.

## Produksjon
Regissør Cassar annonserte hovedrolleinnehaverne på Twitter-kontoen sin 29. april 2010. Miniserien ble spilt inn i Toronto i Canada fra juni til september 2010. Den ble produsert av det uavhengige canadiske produksjonsselskapet Muse Entertainment og Joel Surnows produksjonsselskap. *Kennedy-klanen* er den første originale skriptbaserte serien som er produsert for History Television. Budsjettet var på 25 millioner dollar, men i senere tid er det blitt omtalt at produksjonen kostet 30 millioner. Miniserien ble i hovedsak skrevet av Stephen Kronish, som tidligere hadde jobbet med Surnow og Cassar med TV-serien *[[24 (TV-serie)|24]]*.

Historikerne Steven M. Gillon, forfatter av *The Kennedy Assassination – 24 Hours After*, og Robert Dallek var tilknyttet produksjonen.

## Kritikk
Flere historikere kritiserte de tidlige versjonene av manuset. Det ble blant annet påpekt at manuset ikke var historisk korrekt, samt at det gav et lite flatterende inntrykk av familien Kennedy. Den 16. februar 2010 opprettet filmskaperen Robert Greenwald nettsiden Stop Kennedy Smears, som en del av protesten mot *Kennedy-klanen*. Den 24. februar 2010 meldte journalisten Dave Itzroff i *[[The New York Times]]* at historikeren David Talbot, hvis nyeste bok hadde blitt brukt som kilde til manuset, hadde føyd seg inn i rekken av forhåndskritikere til miniserien. President John F. Kennedys rådgiver Ted Sorensen beskrev manuset som et «karakterdrap». På dette tidspunktet hadde ikke engang rollene blitt utdelt.

Produsenten Joel Surnow svarte på kritikken i et intervju med *[[The Los Angeles Times]]*, som ble publisert 17. juni 2010. Han uttalte blant annet: «De så på tidlige versjoner av manuset som ikke engang ligner på den ferdige versjonen. Det var altfor tidlig for dem å uttale seg om det.»

I april 2011 skrev den britiske avisen *[[The Daily Telegraph]]*: «Forventningene hadde vært høye, med Greg Kinnear  som herr Kennedy, Katie Holmes som førstedame og et budsjett på 30 millioner dollar. Nå som serien skal sendes på ReelzChannel på søndag er det generelt ansett for å være en katastrofe. History Channel bestemte seg for å droppe den planlagte visningen av serien i januar, og uttalte at den ikke var ‘passende’ for kanalen. Dette ble etterfulgt av en ydmykende og svært offentlig jakt på en annen kanal som ville sende den.»

## Visninger
### Canada
Den 16. desember 2010 annonserte Shaw Media at *Kennedy-klanen* skulle forhåndsvises 3. mars 2011 i Toronto. Canadian Broadcasting Corporation meldte 13. januar 2011 at Shaw Media skulle vise *Kennedy-klanen* i mars 2011, men at det var usikkert om den skulle sendes på History Television eller om den skulle flyttes til TV-kanalen deres, Global, eller en av de andre kabel-TV-kanalene deres, som Showcase. Miniserien ble planlagt å skulle sendes ukentlig, i fire to timer lange avsnitt, med sendestart søndag 6. mars 2011 kl. 21.00 på History. Den 26. januar samme året meldte journalisten John Doyle i *[[The Globe and Mail]]* at *Kennedy-klanen* skulle ha sendestart på History Television 9. mars 2011. Seks dager senere ble det meldt at Stan Hubbard, adm. dir. i ReelzChannel, hadde sikret seg rettighetene til å vise miniserien i USA og at den skulle ha verdenspremiere på denne TV-kanalen. Dette førte til at den planlagte premieren på History Television i Canada i mars 2011 ble utsatt på ubestemt tid. Den 1. februar 2011 annonserte Shaw Media at *Kennedy-klanen* skulle sendes i fire to timer lange avsnitt, med sendestart 10. april 2011 på History Television.

### USA
Den 7. januar 2011 annonserte TV-kanalen History at de ikke kom til å vise *Kennedy-klanen* i USA, ettersom de mente at «denne dramatiseringen ikke er passende for merkevaren History».

Den 10. januar slapp Michael Prupas, lederen for Muse Entertainment og en av sjefsprodusentene for miniserien, en pressemelding med motsvar til de mange kritikerne: «History Channels avgjørelse om å ikke sende programmet ble fattet lenge etter at både sjefene i TV-kanalen, samt deres faste historiker (som er ekspert på Kennedy), hadde lest og godkjent alle manus og godkjent alle de ferdige episodene. I tillegg har våre forsikringsadvokater, med ekspertise innen feil og unnlatelser, gått gjennom alle manus og redigerte episoder – og de har godkjent at alle episodene kan sendes.»

På Television Critics Association-konferansen i Los Angeles i januar 2011 uttalte regissør Jon Cassar at årsaken til at *Kennedy-klanen* ikke kom til å bli vist på History, eller andre TV-kanaler i USA, etter hans mening var at mektige personer med tilknyting til familien Kennedy ikke likte den. Han mente at det var disse personene som brukte sin innflytelse, både politisk og på andre måter, for å forhindre at den kom til å bli vist. 

Republikaneren Joel Surnow, som var sjefsprodusent for miniserien, hevdet at medlemmer av familien Kennedy presset styret i History, A&E Television Networks og The Walt Disney Company. Han uttalte: «Avgjørelsen ble tatt av styret. Jeg vil ikke nevne noen ved navn. Man kan enkelt og greit si at enkelte i styret er venner med familien Kennedy.» Andre kilder hevdet at det var Maria Shriver og Caroline Kennedy som kjempet for å stoppe miniserien, ved hjelp av Anne Sweeney, en av styrelederne i Disney.

Den 12. januar avslo Showtime tilbudet om å sikre seg rettighetene til å vise *Kennedy-klanen* i USA. To dager senere ble det meldt at DirecTVs The 101 Network vurderte å kjøpe rettighetene til miniserien. Ti dager senere, den 24. januar 2011, ble det meldt at The 101 Network ikke var interessert lenger. De to kabel-TV-kanalene FX og Starz skal også ha avslått rettighetene til miniserien. Den 1. februar 2011 kjøpte ReelzChannel rettighetene til å vise *Kennedy-klanen* i USA. De planla å vise miniserien mellom 3. april og 10. april 2011.

*[[Adweek]]* meldte at Hubbard Broadcasting, eierne av ReelzChannel, tok en stor sjanse ved å kjøpe rettighetene til *Kennedy-klanen*, ettersom det ble anslått at de betalte 7 millioner dollar for rettighetene til å sende miniserien, i tillegg til ytterligere 10 millioner dollar for å markedføre den.

### Storbritannia
I Storbritannia ble miniserien satt opp på History UK med sendestart 7. april 2011. Tom Davidson, lederen for AETN-UK, uttalte på TV-kanalens nettside: «Det å sikre seg den britiske premieren på *Kennedy-klanen* er et stort kupp for History. Dramaserien, som gir liv til historien om Amerikas mest ikoniske familie, er en dristig og storslått beretning om Kennedy-dynastiet. Vi gleder oss over at britiske seere får sett den på først på History.» TV-regissøren Sebastian Doggart skrev i *[[The Daily Telegraph]]*: 

BBC sendte også serien i Storbritannia, både i standardoppløsning og i HD, med sendestart fredag 17. juni 2011.

### Andre land
*Kennedy-klanen* ble vist på SVT i Sverige, med sendestart 9. april 2011. Deretter ble den vist på B92 i Serbia, med sendestart 6. mai 2011, på RTÉ One i Irland, med sendestart 21. mai 2011 og på ABC1 i Australia, med sendestart 22. mai 2011. Miniserien ble vist på History i Italia, med sendestart 7. juni 2011, og på France 3 i Frankrike samme sommeren. Deretter ble den vist på Yle TV1 i Finland, med sendestart 16. september 2011, og på NRK1 i Norge, med sendestart to dager senere. I løpet av samme høsten ble den også vist på RTÉ Two i Irland. *Kennedy-klanen* ble vist på Cosmopolitan Television i Spania, med sendestart 29. januar 2012. Deretter ble den vist på LeTV.com i Kina, med sendestart 16. mars 2012, og på Jednotka i Slovakia, med sendestart 28. april 2012. Miniserien ble vist på Arte i Tyskland, med sendestart 26. juli 2012, og på History TV 18 i India i juni samme året. 

## Episoder

## Mottakelse
### Canada
John Doyle i *[[The Globe and Mail]]* skrev at «det er forferdelig - virkelig, utrolig kjedelig TV». Videre mente han: «Serien (laget i Canada med Muse Entertainment som produksjonsselskap) ser billig ut og er TV-drama på nivå med en såpeopera.» Doyle registrerte de mange canadiske skuespillerne i miniserien, og håpet at dette ville gi dem et karrieremessig løft. Miniserien derimot, mente han hadde fått oppmerksomhet grunnet «falske kontroverser». Doyle trodde at «History Channel i USA droppet den fordi den er dårlig TV».

### USA
Miniserien fikk blandet mottakelse av kritikerne i USA. Den fikk gjennomsnittlig 50/100 på Metacritic, etter å ha blitt anmeldt av 24 kritikere, noe som tolkes som «blandet eller middelmådig mottakelse».

Mark A. Perigard i *[[Boston Herald]]* bet seg merke i at ingen av Joseph og Rose Kennedys andre barn nevnes, inkludert den fremtidige senatoren Ted Kennedy og Kathleen Kennedy Cavendish, og at det føles som om du ser «gjennom prismet i *[[Fringe]]*-universet». Perigard mente at miniserien er «et absorberende, vanedannende drama, med noen gode rolletolkninger», men ikke en historisk fortelling. Alessandra Stanley i *[[The New York Times]]* anmeldte både *Kennedy-klanen* og *[[The Borgias (2011)|The Borgias]]* samtidig, ettersom begge seriene hadde premiere samme dag. Hun skrev følgende om omstendighetene rundt premieren: «Det er noe vidunderlig Kennedy-aktig over det å kjempe på bakrommene for å sverte en serie som hevder at det hadde foregått en god del snusk på bakrommene i forbindelse med familien Kennedys tid i Det hvite hus.» Stanley mente at miniserien var godt laget, men til tider litt overdrevet følelsesladet. Hun trakk frem Tom Wilkinson, i rollen som Joseph Kennedy, som seriens sterkeste kort, og beskrev ham, i liket med Rodrigo Borgia, som: «En hensynsløs, tyrannisk streber som søker makt, og bruker sønnene sine til å etablere sitt styre og befeste sin arv.»

Hank Stuever i *[[Washington Post]]* mente at miniserien «endte opp med å være like harmløs som en lek med Kennedy-papirdukker». Han påpekte også at skildringene av drapene på Kennedy-brødrene var lite blodige, med tanke på hvor voldelig Surnows andre serie, *[[24 (TV-serie)|24]]*, er. Stuever beskrev manuset som klønete, og mente at miniserien «skisserer rollefigurene med nøyaktigheten til en tjukk sprittusj». Han advarte dem som husket de historiske hendelsene at det kunne oppleves vanskelig å se historien «gjennom Surnows og de andres ondskapsfulle blikk». Stuever anmeldte også en annen serie, *[[Camelot (TV-serie)|Camelot]]*, som hadde premiere tre dager før *Kennedy-klanen*, og bemerket: «Hvis du sjekker kalenderen så nærmer vi oss 50-årsmarkeringen for JFKs død. Dette betyr at både han, hans familie og medlemmene av hans kabinett er like fritt vilt som kong Arthur, Guinevere, Merlin og resten av gjengen, som har fått sine historier oppdatert, revidert og plyndret i flere århundrer nå.»

### Seertall i USA basert på Nielsen ratings

### Seertall i Storbritannia
Miniserien ble vist på History Channel i april 2011 og i juni 2011 på BBC 2 og BBC HD.
Mottakelsen var generelt sett positiv.

## Priser og nominasjoner

## Utgivelse
*Kennedy-klanen* ble utgitt på DVD i Storbritannia den 18. juli 2011,
 og den 20. september 2011 i USA og Canada.

Per oktober 2011 var miniserien også tilgjengelig som en app, digital nedlasting på iTunes, samt som streaming på Netflix.

## Referanser


## Eksterne lenker
* 
*